b'\n_START_ARTICLE_\nMikkelin valokuvakeskus\n_START_PARAGRAPH_\nMikkelin valokuvakeskus on Etel\xc3\xa4-Savossa Mikkeliss\xc3\xa4 toimiva valokuvakeskus ja taidekeskus. Se j\xc3\xa4rjest\xc3\xa4\xc3\xa4 n\xc3\xa4yttelyit\xc3\xa4, koulutusta, tapahtumia, sek\xc3\xa4 tekee tutkimusta ja julkaisuja, yll\xc3\xa4pit\xc3\xa4\xc3\xa4 digitaalisen valokuvauksen ty\xc3\xb6pajaa, k\xc3\xa4sikirjastoa sek\xc3\xa4 valokuvakokoelmia. Tavoitteena on esitell\xc3\xa4 visuaalista kulttuuria ja valokuvaa monipuolisesti. P\xc3\xa4\xc3\xa4paino on suomalaisessa valokuvataiteessa._NEWLINE_Mikkelin valokuvakeskusta hallinnoi keskuksen kannatusyhdistys Mikkelin valokuvataide ry, joka rekister\xc3\xb6itiin ja aloitti toimintansa 7.3.1989. Keskus toimii yhteisty\xc3\xb6ss\xc3\xa4 Mikkelin kaupungin kulttuuripalveluiden ja Taiteen edist\xc3\xa4miskeskuksen kanssa.\n_START_SECTION_\nHistoria\n_START_PARAGRAPH_\nMikkelin valokuvakeskuksen kannatusyhdistys, Mikkelin valokuvataide ry, rekister\xc3\xb6itiin ja aloitti toimintansa 7.3.1989. Mikkelin valokuvakeskuksen ensimm\xc3\xa4isen\xc3\xa4 johtajana toimi Etel\xc3\xa4-Savon taidetoimikunnan silloinen l\xc3\xa4\xc3\xa4nintaiteilija, taiteen maisteri Olli Jaatinen._NEWLINE_Ensimm\xc3\xa4inen Mikkelin valokuvakeskuksen n\xc3\xa4yttely (Jukka Lehtinen: Ei pakotiet\xc3\xa4) avattiin yleis\xc3\xb6lle syyskuussa 1989. Keskuksella on j\xc3\xa4rjestetty toistaiseksi yli 200 n\xc3\xa4yttely\xc3\xa4. Taiteilijoita ovat olleet muun muassa Ulla Jokisalo, Heli Rekula, Pentti Sammallahti, Timo Kelaranta, Sanni Seppo, Raakel Kuukka, Kari Holopainen, Petri Nuutinen, Marja Piril\xc3\xa4, Juha-Pekka InkinenPekka Turunen, Jukka Male, Perttu Saksa, Ilkka Halso, Aino Kannisto, Kapa, Tuula N\xc3\xa4rhinen, Jan Kaila, Pekka Elomaa, Kimmo R\xc3\xa4is\xc3\xa4nen, Petri Anttonen, Maija Holma, Stefan Bremer, Juha Metso, Hugo Simberg ja Akseli Gallen-Kallela._NEWLINE_Mikkelin valokuvakeskus toimi pitk\xc3\xa4\xc3\xa4n Mikkelin keskustassa, torin laidassa. Vuosina 1989\xe2\x80\x931999 keskuksen yhteydess\xc3\xa4 toimi my\xc3\xb6s v\xc3\xa4rivedostuspaja, joka muutettiin vuonna 1999 digitaaliseksi._NEWLINE_Kev\xc3\xa4\xc3\xa4ll\xc3\xa4 2010 valokuvakeskus siirtyi nykyisiin tiloihin Mikkelin yliopistokeskukselle, Puistokadulle, puiseen suojelurakennukseen. Mikkelin valokuvakeskus avasi ovensa yleis\xc3\xb6lle Puistokadulla 4.12.2010.\n_START_SECTION_\nToiminta\n_START_PARAGRAPH_\nMikkelin Valokuvakeskus toimii osoitteessa Puistokatu 3. Mikkelin valokuvakeskuksella on viisi galleriatilaa: Aulagalleria, Sali, Galleria I, Galleria II, Galleria III. Keskuksella on lis\xc3\xa4ksi Digipaja ja koulutus- ja kokoontumistila Kultura._NEWLINE_Keskuksella on noin 500 valokuvan kokoelma. Keskuksella on oma valokuvakirjojen julkaisusarja. Keskus j\xc3\xa4rjest\xc3\xa4\xc3\xa4 monipuolista visuaalisen viestinn\xc3\xa4n koulutusta, lukien mukaan vuosittaisen Mediakasvatuksen kulttuuripolun nuorille.'